b'\n_START_ARTICLE_\nZijalo\n_START_PARAGRAPH_\nZijalo je 35 metrov visoka skalna pe\xc4\x8dina na koncu zatrepne doline v vasi Vrhpe\xc4\x8d na Dolenjskem, pod katero ponikalnica Temenica po kraj\xc5\xa1em podzemskem toku drugi\xc4\x8d privre na dan. Pod pe\xc4\x8dino je bruhalnik, v katerem so do sedaj raziskali 65 m podzemnih rovov in iz katerega ob visokem vodostaju na dan bruha voda, stalni izviri pa se nahajajo nekoliko ni\xc5\xbeje ob strugi. V steni nad bruhalnikom sta dve manj\xc5\xa1i jami, Ajdovska jama in Fantovska luknja, ki sta z nekaj truda dostopni za obiskovalce. Temenica se kak\xc5\xa1nih 50 metrov ni\xc5\xbeje zbere v manj\xc5\xa1e jezerce in se nato pretaka preko manj\xc5\xa1ega jezu. Kadar je vodostaj izjemno visok, vre voda na dan tudi iz vseh lukenj naokrog, ki so sicer neopazne._NEWLINE_V bli\xc5\xbeini, kak\xc5\xa1nih 100 metrov ni\xc5\xbeje, stoji poslopje nekdanje \xc5\xbeage, ki je danes v zasebni lasti, dostop do \xc5\xbeage pa je obiskovalcem onemogo\xc4\x8den._NEWLINE_Zijalo je zavarovano kot naravni spomenik.'